Andor

Andor je sci-fi seriál zo sveta Hviezdnych vojen. Prvá séria bola zverejnená na Disney+ v roku 2022, druhá séria vyšla v roku 2025 takisto na tejto streamingovej platforme. Dej sa odohráva medzi filmami Star Wars III – Pomsta Sithov a Star Wars IV – Nová nádej, a pojednáva o udalostiach, ktoré sa odohrávajú pred filmom Rogue One.

Seriál sleduje osud rovnomenného hlavného hrdinu Cassiana Andora, ktorý sa v priebehu deja stane špiónom povstalcov. Paralelné dejové línie osvetľujú čoraz represívnejšiu politiku Impéria voči obyvateľom galaxie a rodiacu sa Rebéliu.

 Dej 

 1. Séria 
Flashbacky ukazujú Cassiana ako dieťa, ako žije so svojou mladšou sestrou v skupine ďalších detí na planéte Kenari predtým, ako tam havaruje veľká vesmírna loď. Spolu so staršími deťmi sa vydáva preskúmať havarovanú loď. Cassian zostane sám vo vesmírnej lodi, kde ho objaví zlodejka Maarva Andor, ktorá tam hľadá cenné súčiastky. Keďže na miesto havárie už smerujú stormtrooperi, aby odstránili stopy a svedkov nehody, Maarva ho vezme so sebou na jej domovskú planétu Ferrix.

Po niekoľkých rokoch hľadá Cassian Andor svoju stratenú sestru na domovskom svete bezpečnostnej spoločnosti Preox-Morlana, avšak nenájde ju tam. Situácia sa ešte zhorší, keď sa ho pokúsia okradnúť dvaja ochrankári a v súboji s ním prídu o život. Andor uteká späť na planétu Ferrix, kde chce predať cennú súčiastku z imperiálnej vesmírnej lode, aby sa mohol na čas ukryť a vyhnúť sa tak zatknutiu. Jeho bývalá priateľka, obchodníčka so šrotom Bix Caleen, mu zorganizuje stretnutie so záhadným kupcom. Medzitým sa na Morlane 1 začína vyšetrovanie vraždy dvoch ochrankárov; za stopy je vypísaná odmena. Caleenovej žiarlivý priateľ poskytne inšpektorovi Syrilovi Carnovi rozhodujúcu stopu k Andorovmu pobytu. Carnovi vojaci dorazia na Ferrix presne v čase stretnutia Andora a kupca a obkľúčia budovu starej továrne, kde sa títo dvaja práve stretávajú. S pomocou tajomného kupca sa Cassianovi Andorovi podarí utiecť z planéty; väčšina Carnových mužov pri ich úteku zahynie pri výbuchu.

Na vesmírnej lodi mu kupec, ktorého pravá identita je Luthen Rael, prezradí, že v skutočnosti neprišiel kúpiť túto súčiastku, ale aby ho naverboval na tajnú misiu rebelov: na planéte Aldhani ukradnúť štvrťročný žold celého imperiálneho sektora. Andor ponuku prijme výmenou za podiel 200 000 kreditov z koristi. Luthen vysadí Andora u posádky, ktorá sa na operáciu pripravovala už celé mesiace. Keďže lúpež sa má uskutočniť už čoskoro, ostatní členovia posádky sú voči nováčikovi spočiatku podozrievaví, ale Cassian Andor ich vďaka svojim znalostiam o imperiálnych lodiach a správaní imperiálnych vojakov dokáže o tom presvedčiť, aby mu dôverovali. Lúpež sa na koniec podarí; túto misiu však prežili iba Andor, Cinta a Vel – veliteľka posádky. S odmenou sa Cassian tajne vracia na Ferrix, aby odišiel so svojou „matkou“ Maarvou na bezpečnú planétu, ktorú nekontroluje Impérium, ale ona to odmieta, pretože chce zostať na svojom rodnom svete. A tak sa sám vydáva na tropický svet Niamos.

V reakcii na udalosti na Aldhani sa Impérium rozhodne prijať prísnejšie opatrenia proti anti-imperiálnym aktivitám a ďalej rozšíriť dohľad nad svojimi občanmi. Na Ferrixe boli napríklad rozmiestnení spravodajskí dôstojníci a stormtrooperi, a Bix bola zadržaná a vypočúvaná v operačnom centre spravodajskej služby, aby sa zistilo, kde sa nachádza Cassian Andor. Tieto opatrenia sa stanú napokon aj samotnému Andorovi v exile na Niamose osudnými, pretože ho pri rutinnej kontrole zatknú – bez toho, aby poznali jeho totožnosť – a odsúdia na šesť rokov v imperiálnej väznici na Narkine 5. Väznica sa nachádza na mori a väzni v nej musia vyrábať strojové súčiastky. Ak nespĺňajú ciele produktivity dozorcov, sú potrestaní elektrickými šokmi. Keď sa väzni dozvedia, že ich z väzenia nikdy neprepustia, dokonca ani po odpykaní trestu, ale že tam budú držaní ako otroci až do smrti, vypukne vzbura, ktorú Andor využije na útek.

Keď sa Andor dozvie, že Maarva zomrela, vráti sa na planétu Ferrix, aby sa zúčastnil na pohrebnom obrade napriek veľkému nebezpečenstvu, ktoré mu hrozí. Hľadá ho jednak Impérium, ktoré dúfa, že od neho získa dôležité informácie o tajomnom kupcovi podozrivom z organizovania vzbúreneckých akcií v celej galaxii, a jednak samotný Luthen Rael, ktorý chce zabrániť, aby Andor padol do rúk Impéria živý. Cassian si je vedomý tohto nebezpečenstva, a tak sa ukryje u priateľov, aby mohol nepozorovane sledovať obrad. Jeho priateľ Brasso mu prezradí, že Bix zadržiavajú v operačnom centre tajnej služby. Impérium vyslalo veľký počet vojakov, aby našli Andora na pohrebnom obrade. Hostia sa tým cítia vyrušení, čo vedie k nepokojom. Vojaci zaútočia na civilistov s najväčšou brutalitou. Operačné centrum je takmer úplne opustené. Andor oslobodí Bix zo zajatia a nepozorovane vojakmi ju, Brassa a niekoľkých ďalších priateľov dovedie k vesmírnej lodi, ktorá ich má odviezť do bezpečia; on sám zostáva na Ferrixe. Cassian Andor sa vydá na spídri k lodi Luthena Raela, aby ho konfrontoval. Andor povie Raelovi, aby ho buďto zabil, alebo mu dal šancu pridať sa k rebélii. Záhadný vodca povstalcov sa naňho usmeje a prijme ho do svojich služieb ako špióna.

 Externé odkazy 



Kategória:Hviezdne vojny
Kategória:Televízne seriály USA
Kategória:Televízne seriály z roku 2022
Kategória:Televízne seriály Disney+